**Govor predsednice Republike Slovenije**

**Nataše Pirc Musar**

**na virtualnem Vrhu za demokracijo**

Washington, 29. marec 2023

**Velja govorjena beseda in**

**EMBARGO do 29. 3. 2023 do 15. ure!**

*Zelo sem vesela, da lahko sodelujem na letošnjem Vrhu za demokracijo. Predsedniku Bidnu se zahvaljujem za to pobudo, ki prihaja ob pravem času. V svet politike sem vstopila prvič in brez politične prtljage. Kot pravnica in zagovornica človekovih pravic sem vajena moči argumenta. Zame je zastrašujoče, kako v mednarodni politiki argument moči porazi moč argumenta.*

*V Evropi divja vojna. Ta vojna je drugačna: je neposredni svetovni izziv za demokracijo in vladavino prava. Ruski napad na Ukrajino je groba kršitev Ustanovne listine Združenih narodov, ustave sveta.*

*Da bi bolje razumeli, kako zelo je ogrožena demokracija, moramo pogledati še drugam, ne samo v Ukrajino. Vojna vedno veliko stane, ko traja in ko se konča. Veliko stanejo prizadevanja za obnovo v vojni razdejanih družb. Veliko stanejo tudi prizadevanja za blažitev posledic podnebnih sprememb.*

*Tisti, ki bežijo z območij, opustošenih zaradi vojne in podnebnih sprememb, morajo najti nov dom, kjer bodo lahko dostojno živeli. Tiste, ki so žrtve našega krivičnega ravnanja, skrbi predvsem, kako priti do hrane, vode in strehe nad glavo. Zanje ni nujno najpomembnejši boj za demokracijo, ampak boj za preživetje. Če mi, naše demokracije, ne zadovoljimo njihovih potreb – bo to storil nekdo drug.*

*Poleg omenjenega so še druge stvari, ki zahtevajo našo popolno pozornost. Razmisliti moramo o prihodnosti in kaj nam prinašata znanstveni in tehnološki napredek. Verjamemo v bistre in usposobljene. Pri tem pa ne smemo pozabiti na širšo sliko. Bistri moški in ženske svojo srečo iščejo v bogatih delih sveta, čeprav jih ne potrebujemo samo v prestolnicah in svetovnih finančnih središčih. Privabiti jih moramo tudi v manj razvite države in na podeželje, saj je ravno tam demokracija najranljivejša.*

*Vemo, kako nevarni so lahko za demokracijo vsi spregledani na obrobju, ki jim ne namenjamo pozornosti. To je nevarno celo za države, ki so svetovne sile.*

*Demokracija zahteva vodenje, ki podpira politike za preživetje sedanjosti in pripravljenost na prihodnost, in sicer solidarnost, globalno dostopno financiranje, znanost in tehnologijo ter spoštovanje človekovih pravic.*

*Svoboda in demokracija nista brezplačni. Izvajanje teh politik ni poceni. Vendar je to edini način, da demokracija preživi.*